Glem alt om kompetencer og erfaring. Uanset om du er direktør eller rengøringsassistent, skal der stå de samme cifre på din lønseddel.

Det mener en række af Enhedslistens kandidater til kommunalvalget, skriver Jyllands-Posten.

En af dem er Anja Lundtoft Thomsen, der stiller op i Aalborg.

- Nogle er smaddergode til at være avisbude, og andre er bogligt stærke og født til at være revisorer. Man har ikke selv valgt sine forudsætninger, så det er for at skabe en ultimativ retfærdighed, siger hun til Jyllands-Posten.

Enhedslistens spidskandidat og byrådsmedlem i Odense, Per Berga Rasmussen, er enig.

- Det er meget logisk. Hvis man vil have en social ligestilling i vores samfund, skal der også være en lige løn, siger han til Jyllands-Posten.

Det er dog ikke alle Enhedslistens kandidater, der går ind for den totale ligeløn.

- Der er job, der er mere ubehagelige end andre, og det må godt afspejle sig i lønnen, siger partiets spidskandidat i Aarhus, Maria Sloth.

I partitoppen på Christiansborg er der dog forståelse for tanken.

- På meget lang sigt er det rigtigt. Der kan man godt have en total ligeløn. Men det er ikke et aktuelt krav fra Enhedslisten, siger Frank Aaen (EL), de gør det klart, at der først kommer ligeløn efter en revolution.

Newspaq